**Vœux télévisés du Président Édouard FRITCH**

**POROÌ A TE PERETITENI**

**E hoa here mâ e,**

**Tatou e to te nunaa e faaroo mai nei,**

**Ia ora na i te Aroha o te Atua, te Tumu ôtahi o to tatou ora, i to tatou farereiraa nei.**

**Hinaaro nei au, na mua roa, e parau atu ia tatou e, ia maitaì roa tatou i teie mau ôroà o ta tatou e ora nei.**

**Inaha, e tau teie e faaìte ai tatou i to tatou here, to tatou aroha, to tatou òaòa e to tatou mauruuru te tahi e te tahi.**

**Ia turamahia e ia haa-mahanahana-hia to tatou âau e te mauruuru e te òaòa no teie tau o te mau ôroà.**

**Ua ìte atoà râ tatou e, e hinaaro rahi atoà to tatou i te hau, e i te tiaì-tururaa ora.**

**E hoa here ma, mai ta tatou paatoà i ìte, aita teie matahiti e hope nei i faa-herehere ia tatou.**

**Ua tuu râ ia tatou i roto i te àti, te mauiui e te òto rahi.**

**E, i mua i te reira, e mea titau-hia ia tatou ia haere i mua mâ te faaî ia tatou i te paari.**

**Ma te faa-haehaa tatou ia tatou, ma te tapeà mai i te mau haapiiraa atoà e au ia tatou, no te mau tau o ta tatou e haere atu nei.**

**E hoa here ma, ua faahiti na te Pâpa François e, te patia arai, o te tahi ia tuhaa òhipa e faaìte ra i te here e te aroha.**

**Inaha, te paruru nei te reira ia tatou e te paruru nei hoì i te tahi.**

**Toù manaònaò-raa rahi, maori râ, ia òre tatou ia topa faahou i roto i te tahi â tau fifi, i muri aè i teie mau ôroà.**

**No te mea, e rahi atu â, âano atu â, e hohonu atu â to tatou fifi e to tatou àti i roto i te mau tuhaa atoà o to tatou oraraa nunaa e te oraraa fenua.**

**Haa-mauruuru nei râ vau i te Atua, ìnaha, na roto i to tatou itoito tataì-tahi e to tatou haapaò, ua tià ia tatou ia arai te parare-raa e te tupu ûàna-raa no teie maì. Teie ra, tei rotopû noa â teie tirotiro ia tatou.**

**No reira, èiaha tatou e haa-paruparu, e mau maite râ i to tatou itoito e to tatou haapaò, ma te tuiau maite i to tatou mau rima.**

**Te tahi atoà manaò, e hoa here mâ, o to ù ia hinaaro e faaitoito ia tatou i te arai-raa e te faa-òre i to tatou mau taaê-raa e to tatou mau âmahamaha-raa, tapeà tamau râ ma te natinati maite i to tatou hoê-raa, ia òre tatou ia tute ê atu i te tahi.**

**I te mea ho’i e, te ìtehia nei te reira mau parau, te reira mau manaò e mau hinaaro, e faatupu i te mata êraa, te âmahamaharaa i roto ia tatou.**

**No te mea, èere te reira i to tatou huru Maòhi.**

**To tatou papa, tei nià ia i te oraraa âmui, e ìtehia ai te parau no te horoà, no te tauturu, no te farii, te faatura, te haehaa e te faaroo.**

**E hoa here ma e**

**I aù nei, e hinaaro rahi to ù e e tiàturi-raa rahi to ù i te hoê-raa.**

**E to ù nunaa iti e, a mau papu i to tatou hoêraa, e na to tatou hoê-raa e horoà ia tatou te itoito e te puai no te tatara i to tatou mau fifi.**

**Te tiàturi atoà nei au e, te faufaa ta to tatou mau tupuna i vaiho mai e ta tatou e mau nei, ua hau atu ia i te maitai e te faufaa, i te mau mea atoà e ìmihia nei no te faataa ê ia tatou.**

**A tuu i te tiàturi-raa hau i roto ia tatou.**

**Teie matahiti 2022, e matahiti faufaa rahi.**

**Na mua roa, i te pae no te mau faaâpi-raa e faa-titiâifaro-raa e hinaaro hia no te oraraa totiare e te autaeaè-raa.**

**E ua ìtehia e, maoti ta tatou mau tautoo-raa âmui, e fanaò â tatou i te mau tauturu totiare.**

**E hoa here ma e, te ìte noa nei tatou i te taui-raa o te oraraa o teie nei ao.**

**E mea titau atoà-hia ia tatou ia faatano e ia faanaho faahou i to tatou oraraa âmui.**

**Ma te uiui e te feruri atoà râ e, èaha te huru oraraa totaiete ta tatou e hinaaro nei no ânanahi, no tatou e no ta tatou mau tamarii ?**

**Mai taù i faahiti atu na, e faaâpi i ta tatou hiòraa e ta tatou huru faanaho-raa i to tatou oraraa.**

**Te tiàturi nei au i to tatou puai e to tatou itoito ta to tatou mau tupuna e to tatou Atua, i horoà mai ia tatou no te haere âmui i roto i to tatou oraraa.**

**No reira e hoa here ma, no teie tau âpi, e tuiau âmui i to tatou mau rima i roto i te faatura, e natinati faahou ma te haehaa i to tatou mau taura fetii i te Here e te Aroha o te Atua.**

**Ia topata To na Hau e Ta na mau Haamaitaì-raa i roto i to tatou âau.**

**Ia tauahi To na Rima Metua i nià ia tatou e to tatou oraraa taatoà.**

**Tano ai te reo o te Atua i to na perofeta ra ia Itaia i te na ôraa e : « O vau hoì te Fatu to Atua, o tei mau ia òe i to rima âtau ra ; o tei parau atu ia òe e, èiaha e mataù, o Vau to òe tauturu ». (Itaia 41/13).**

**IA ORA NA E IA MAITAÌ ROA TATOU I TEIE MATAHITI ÂPI 2022**